钦定古今图书集成/理学汇编/学行典/第226卷 > 《顾孝子祠记》朱篪
## 钦定古今图书集成/理学汇编/学行典/第226卷 > 《顾孝子祠记》朱篪

人有表一节、著一名者，君子以为难，然非所以为训
也。何者？其事虽炫于一时，而不可以垂之后世，则其
所表著者，一庸人之所难，而未可矜于有道者之门
故耳。惟夫植纲常，立人道，仰视前修，俯俟百世而不
愧，始可与重名教、风后人矣。然吾闻之，道始于家而
先于亲，行成于仁而始于孝，亲能事在我而无难，故
曰：“尧舜之道，孝弟而已矣。”我国家以纲常为治，而以
孝先天下，故百司庶府之所以承德宣化，以彰治理
于一时者，实于此尤加意焉。余始官泰兴，询乡之懿
德美行故老，曰：“忠信不择地而生。”敝邑虽僻处江滨，
然惟忠惟孝，后先媲美，若今希董之祀，夫既有表而
彰之者矣。在昔有宋曰顾孝子者，名昕，世为永丰镇
人。早依母氏，笃天性之爱，晨昏定省，必以礼终母氏
之身，五十年不易。初母疾，不茹荤者十年。母老，目不
能视，孝子卒能格天，而视果复明。今郡祀之典与夫
制史所载者可征也。固独没于乡，久而弗彰。余唯之
曰：“国人之论，可谓公矣，矧又为信史之所传耶？今观
孝子之行，彻终始历”常变通神明而不渝，非其心之
纯且笃者不能也。天常人纪，可以永永无负，而旷视
古今矣。顾其事虽异世而不泯者，此心百世之下当
必有感而同者。人心一日不死，将不为孝子之生之
年者乎？夫《礼》，“人之有道有德者，没则祀于社”，兹固为
缺典也。仁人君子不能自泯其心，又安能泯孝子之
心而没其祀耶？余惟薄德，不足以正人，然旌淑别慝，
彰隐识微，以昭先民之烈，以尊后世之风教者，则不
敢后以泯此心也。乃相地于寅宾门外，以营其事。肇